CELEX: 52014PC0573
Language: mt
Date: 2014-09-16
Title: Proposta għal DEĊIŻJONI TAL-KUNSILL li tistabbilixxi l-pożizzjoni li għandha tittieħed f’isem l-Unjoni Ewropea fi ħdan il-Kumitat dwar l-Akkwisti Pubbliċi mill-Gvern dwar l-adeżjoni tal-Montenegro għall-Ftehim dwar l-Akkwisti Pubbliċi mill-Gvern

|
			
		
		
		52014PC0573
		
			Proposta għal DEĊIŻJONI TAL-KUNSILL li tistabbilixxi l-pożizzjoni li għandha tittieħed f’isem l-Unjoni Ewropea fi ħdan il-Kumitat dwar l-Akkwisti Pubbliċi mill-Gvern dwar l-adeżjoni tal-Montenegro għall-Ftehim dwar l-Akkwisti Pubbliċi mill-Gvern /* COM/2014/0573 final - 2014/0263 (NLE) */
			
				
		
		
			
			   	MEMORANDUM TA’ SPJEGAZZJONI
1.           Introduzzjoni
Fl-4 ta’ Novembru 2013, il-Montenegro
applika biex jaderixxi mal-Ftehim tad-WTO dwar l-Akkwisti Pubbliċi
(“il-GPA”). Il-Montenegro indika l-intenzjoni tiegħu li jlesti
l-adeżjoni tiegħu b’referenza għat-test tal-GPA, kif emendat
(it-test ġie adottat mill-Partijiet fit-30 ta’ Marzu 2012 u
konkluż mill-UE permezz ta’ deċiżjoni tal-Kunsill tat-3.12.2013[1]). Il-GPA, kif emendat,
daħal fis-seħħ għall-Unjoni fis-6 ta’ April 2014.
Il-Kummissjoni, f’isem l-Unjoni, innegozjat
serje ta’ impenji għall-ftuħ tas-suq min-naħa tal-Montenegro
kemm f’format bilaterali u fi ħdan il-Kumitat dwar l-Akkwisti
Pubbliċi tad-WTO (“il-Kumitat GPA”). 
Il-Montenegro sussegwentement issottometta
l-offerta finali tiegħu fit-18 ta’ Lulju 2014. Sommarju finali
tal-offerta tal-Montenegro u l-valutazzjoni tagħha mill-Kummissjoni huma
mogħtija hawn taħt. 
 2.           Ġabra tat-termini
tal-adeżjoni tal-Montenegro għall-GPA
L-offerta finali tal-Montenegro
Impenji għall-aċċess
għas-suq (entitajiet, prodotti, servizzi u servizzi tal-kostruzzjoni
koperti)
Entitajiet
Fl-Anness 1 (“entitajiet tal-gvern
ċentrali”) il-Montenegro jipprovdi lista eżawrjenti tal-entitajiet
tal-gvern ċentrali li l-akkwist tagħhom huwa miftuħ għal
Partijiet tal-GPA. In-noti inklużi f’dan l-Anness huma identiċi
għal dawk tal-UE.
Fl-Anness 2 (“entitajiet tal-gvern
subċentrali”) il-Montenegro jinkludi l-awtoritajiet kontraenti lokali u
reġjonali kollha tal-unitajiet amministrattivi. Id-definizzjoni ta’
unitajiet amministrattivi tikkorrispondi għall-unitajiet ta’ dan it-tip
tal-klassifikazzjoni tal-UE kif stipulat fir-Regolament (KE) Nru 1059/2003
tal-Parlament Ewropew u tal-Kunsill[2].
Korpi rregolati bil-liġi pubblika huma inklużi wkoll taħt
l-Anness 2. Id-definizzjoni ta' dawk il-korpi hi identika għall-dik
tal-UE kif previst fid-Direttiva 2014/24/KE tal-Parlament Ewropew u
tal-Kunsill[3].
Lista indikattiva ta’ dawn il-korpi hi miżjuda mal-Anness. In-noti
speċifikati taħt l-Anness 2 jikkorrispondu għan-noti tal-UE
taħt l-Anness 2.
Fl-Anness 3 (“entitajiet oħra”)
il-Montenegro jagħti lill-Partijiet tal-GPA l-utilitajiet kollha li
joperaw fl-istess setturi (jiġifieri ilma tax-xorb, elettriku, trasport
urban, portijiet, ajruporti u ferroviji) kif previst mill-UE. Hija inkluża
lista indikattiva ta’ entitajiet. Ir-riżervi previsti f’dan l-Anness huma
identiċi għal dawk li jinsabu fl-Anness UE 3.
Oġġetti 
Il-Montenegro jipprovdi lista pożittiva
ta’ oġġetti li fihom xi eċċezzjonijiet li jikkorrispondu
għal dawk inklużi fl-Anness UE 4. 
Is-Servizzi
Il-Montenegro joffri lista pożittiva ta’
servizzi li jikkorrispondi għal dawk offruti mill-UE fl-Anness 5
tiegħu.
Servizzi ta’ kostruzzjoni
Il-Montenegro joffri s-servizzi ta’
kostruzzjoni kollha fid-Diviżjoni 51 tal-Klassifikazzjoni
Ċentrali tal-Prodott, kif inhuma komunement offruti mill-Partijiet tal-GPA
kollha. Barra minn hekk, jagħti lill-UE u lil ftit partijiet oħra
tal-GPA aċċess għal kuntratti ta' konċessjonijiet ta'
xogħlijiet taħt reġim ta’ trattament nazzjonali.
Limiti Stabbiliti
Il-Montenegro japplika limiti li huma
komunament applikati minn Partijiet tal-GPA għal oġġetti,
servizzi u servizzi tal-kostruzzjoni. 
Il-leġiżlazzjoni
tal-Montenegro 
Permezz tal-istatus tiegħu bħala
pajjiż kandidat (biex jaderixxi mal-UE), is-sistema tal-akkwist pubbliku
tal-Montenegro hija ġeneralment allinjata mal-acquis tal-UE dwar
l-akkwist pubbliku. Il-leġiżlazzjoni tal-Montenegro fil-qasam hija
nondiskriminatorja. M’hemm l-ebda dispożizzjoni li tagħti
lill-provvisti u lill-fornituri domestiċi trattament iktar favorevoli minn
dak mogħti lill-fornituri jew lill-provvisti barranin. 
Il-valutazzjoni tal-Kummissjoni dwar
l-offerta tal-Montenegro
L-offerta finali tal-Montenegro tirrifletti
l-offerta tal-UE taħt l-Appendiċi I tal-GPA rivedut.
Għalhekk, hija sodisfaċenti u aċċettabbli.
Il-leġiżlazzjoni dwar l-akkwisti pubbliċi tiegħu hija
konformi mal-GPA.
B’mod partikolari, it-termini li ġejjin
tal-adeżjoni tal-Montenegro se jiġu riflessi fl-Appendiċi I
tal-UE:
Fir-rigward tal-fatt li l-Montenegro jipprevedi
lista eżawrjenti ta’ entitajiet taħt l-Anness 1 tiegħu,
l-aċċess ta’ prodotti, servizzi, fornituri u fornituri ta’ servizzi
tal-Montenegro għall-kopertura tal-UE għandu jkun dak indikat
fil-punt 2 tat-taqsima 2 tal-Anness 1 tal-UE, jiġifieri
l-aċċess għall-akkwist tal-awtoritajiet kontraenti tal-gvern
ċentrali kif elenkat fl-Anness 1.
Il-Montenegro se jiġi inkluż fost
il-Partijiet tal-GPA (l-Islanda, il-Liechtenstein, in-Norveġja,
l-Isvizzera u l-Korea t’Isfel) fejn l-UE tagħti aċċess
għall-konċessjonijiet ta’ xogħlijiet offerti taħt
it-taqsima 2 tal-Anness 6. 
3. L-ELEMENTI LEGALI TAL-PROPOSTA 
Il-GPA rivedut jinkludi dispożizzjoni dwar l-adeżjoni.
L-Artikolu XXII(2) tal-GPA jipprovdi li kull Membru tad-WTO jista’
jissieħeb mal-GPA fuq termini li jridu jiġu miftiehma bejn dak
l-Istat u l-partijiet, b’tali termini iddikjarati f’deċiżjoni
tal-Kumitat tal-GPA.  
It-termini tal-adeżjoni tal-Montenegro se
jiġu stabbiliti f’deċiżjoni tal-kumitat tal-GPA li hija
mistennija li tiġi adottata fit-tieni nofs tal-2014. Din
id-Deċiżjoni se tinkludi l-offerta finali tal-Montenegro għall-aċċess
għas-suq tiegħu fil-qasam tal-akkwist pubbliku (li se jsir parti
tal-Appendiċi I tal-GPA mal-adeżjoni tal-Montenegro), kif ukoll
kwalunkwe terminu speċifiku ta’ adeżjoni mitlub minn Partijiet
oħra tal-GPA. Id-Deċiżjoni ser tkun adottata b’kunsens fi
ħdan il-Kumitat tal-GPA. 
L-Artikolu 218(9) tat-Trattat dwar
il-Funzjonament tal-Unjoni Ewropea (TFUE) jistipula li meta deċiżjoni
li għandha effett legali teħtieġ li tittieħed f’korp
imwaqqaf minn ftehim internazzjonali, il-Kunsill, fuq proposta tal-Kummissjoni,
għandu jadotta d-Deċiżjoni li tistabbilixxi l-pożizzjoni li
għandha tiġi adottata f’isem l-Unjoni. Id-deċiżjoni
tal-Kumitat GPA li se jistabbilixxi t-termini ta' adeżjoni tal-Montenegro
taqa' taħt l-Artikolu 218(9) tat-TFUE hekk kif id-deċiżjoni
tittieħed f'korp imwaqqaf bi ftehim internazzjonali u se jkollha effetti
legali.
4. RAKKOMANDAZZJONI
L-adeżjoni tal-Montenegro għall-GPA
hija mistennija li tkun ta' kontribut pożittiv ħafna lejn aktar
ftuħ tas-swieq tal-akkwist pubbliku internazzjonali, billi jitkabbar
l-għadd ta’ partijiet għall-GPA u b’hekk jinkoraġġixxi
pajjiżi oħra biex jissieħbu fil-GPA. Il-Kummissjoni
tirrakkomanda li l-offerta finali mill-Montenegro tiġi aċċettata
bit-termini msemmija hawn fuq.
Għaldaqstant, huwa propost li l-Kummissjoni tiġi awtorizzata
li tesprimi fi ħdan il-Kumitat dwar l-Akkwisti Pubbliċi mill-Gvern
il-pożizzjoni tal-Unjoni favur l-adeżjoni tal-Montenegro, li
għandha tiġi riflessa fid-Deċiżjoni tal-Kumitat tal-GPA
dwar l-adeżjoni tal-Montenegro.
2014/0263 (NLE)
Proposta għal
DEĊIŻJONI TAL-KUNSILL
li tistabbilixxi l-pożizzjoni li
għandha tittieħed f’isem l-Unjoni Ewropea fi ħdan il-Kumitat
dwar l-Akkwisti Pubbliċi mill-Gvern dwar l-adeżjoni tal-Montenegro
għall-Ftehim dwar l-Akkwisti Pubbliċi mill-Gvern
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-ewwel subparagrafu
tal-Artikolu 207(4), flimkien mal-Artikolu 218(9) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Fl-4 ta’ Novembru 2013,
Il-Montenegro applika għall-adeżjoni mal-Ftehim dwar l-Akkwisti
Pubbliċi (“il-GPA”).
(2)       L-impenji tal-Montenegro dwar
il-kopertura huma stabbiliti fl-offerta finali tiegħu, kif imressqa
quddiem il-Partijiet tal-GPA fit-18 ta’ Lulju 2014. 
(3)       L-offerta finali
tal-Montenegro tirrifletti l-offerta finali tal-Unjoni skont
l-Appendiċi I tal-GPA rivedut. Għalhekk, hija sodisfaċenti
u aċċettabbli. It-termini tal-adeżjoni tal-Montenegro, kif
riflessi fl-Anness ta' dinid-Deċiżjoni, se jkunu riflessi
fid-deċiżjoni adottata mill-Kumitat dwar l-Akkwisti Pubbliċi
(“il-Kumitat GPA”) dwar l-adeżjoni tal-Montenegro. 
(4)       L-adeżjoni
tal-Montenegro għall-GPA hija mistennija li tkun ta' kontribut
pożittiv għal aktar ftuħ tas-swieq tal-akkwist pubbliku
internazzjonali.
(5)       L-Artikolu XXII (2) tal-GPA
jipprovdi li kull Membru tad-WTO jista’ jaderixxi ma’ Ftehim dwar it-termini li
għandhom jiġu miftiehma bejn dak il-Membru u l-Partijiet, b’tali
termini ddikjarati f’deċiżjoni tal-Kumitat tal-GPA. 
(6)       Għaldaqstant, huwa
neċessarju li tiġi stabbilita l-pożizzjoni li għandha
tittieħed f’isem l-Unjoni fi ħdan il-Kumitat tal-GPA fir-rigward
l-adeżjoni tal-Montenegro, 
ADOTTAT DIN ID-DEĊIŻJONI:
Artikolu 1
Il-pożizzjoni li għandha
tittieħed f’isem l-Unjoni Ewropea fi ħdan il-Kumitat dwar l-Akkwisti
Pubbliċi mill-Gvern huwa li tapprova l-adeżjoni tal-Montenegro
tal-Ftehim dwar l-Akkwisti Pubbliċi mill-Gvern, suġġett
għal termini speċifiċi ta’ adeżjoni stabbiliti fl-Anness
ta' din id-Deċiżjoni.
 Artikolu 2
Din
id-Deċiżjoni tidħol fis-seħħ fil-jum tal-adozzjoni
tagħha.
Magħmul fi Brussell,
                                                                       Għall-Kunsill
                                                                       Il-President
[1]               Id-Deċiżjoni tal-Kunsill
tat-2 ta’ Diċembru 2013 dwar il-konklużjoni
tal-Protokoll li Jemenda l-Ftehim dwar l-Akkwisti Pubbliċi mill-Gvern,
(ĠU L 68, 7.3.2014, p. 1).
[2]               Ir-Regolament (KE) Nru 1059/2003 tal-Parlament
Ewropew u tal-Kunsill tas-26 ta' Mejju 2003 dwar l-istabbiliment ta'
klassifikazzjoni komuni ta' unitajiet territorjali għall-istatistika
(NUTS), ĠU L 154, 21.6.2003, p. 1.
[3]               Id-Direttiva 2014/24/UE tal-Parlament Ewropew u
tal-Kunsill tas-26 ta' Frar 2014 dwar l-akkwist pubbliku u li tħassar
id-Direttiva 2004/18/KE (ĠU L 94, 28.3.2014, p. 65).
ANNESS
TERMINI TAL-UE GĦALL-ADEŻJONI
TAL-MONTENEGRO MAL-GPA
Mal-adeżjoni tal-Montenegro
għall-Ftehim dwar l-Akkwist Pubbliku, il-punt 2 tat-taqsima 2
(L-awtoritajiet kontraenti tal-Gvern Ċentrali tal-Istati Membri tal-UE)
tal-Anness 1 tal-Appendiċi I tal-Unjoni Ewropea għandu
jaqra kif ġej: 
'2.           Għall-oġġetti,
servizzi, fornituri u fornituri ta' servizzi ta' Iżrael u Montenegro,
l-akkwist mill-awtoritajiet kontraenti tal-gvern ċentrali li ġejjin.'
Mal-adeżjoni tal-Montenegro
għall-Ftehim dwar l-Akkwist Pubbliku, it-taqsima 2 tal-Anness 6 taqra kif
ġej:
'2.           Kuntratti għal
konċessjonijiet ta' xogħlijiet, meta jingħataw minn entitajiet
tal-Anness 1 u 2, huma inklużi taħt ir-reġim ta' trattament
nazzjonali għall-fornituri tas-servizz ta' kostruzzjoni tal-Islanda,
Liechtenstein, in-Norveġja, il-Pajjiżi l-Baxxi għan-nom ta'
Aruba, l-Isvizzera u l-Montenegro, sakemm il-valur tagħhom ikun daqs jew
jaqbeż SDR 5 000 000 u għall-fornituri tas-servizz ta'
kostruzzjoni tal-Korea; sakemm il-valur tagħhom ikun daqs jew jaqbeż
SDR 15 000 000.